यह घटना लखनऊ के बंथरा थाना क्षेत्र के किशुनपुर कौडिया ग्राम की है, जहाँ 2 नवम्बर को रजाकी के इकलौते पुत्र रोहित को साँप ने काट लिया था। आम भारतीयों की तरह उसने भी शायद प्रेमचन्द् की मन्त्र कहानी पढ़ रखी थी, जिसमें कहानी का नायक साँप के काटे हुए ज़हर को अपने मन्त्र से ठीक कर देता है। सो रजाकी ने भी अपने लड़के के ज़हर को दूर करने के लिए ओझा की शरण ली। लेकिन जब एक ओझा से जब बात नहीं बनी, तो उसने दूसरे झांड़-फूँक करने वाले को पकड़ा। और जब वहाँ भी बात नहीं बनी, तो वह मेडिकल कॉलेज भागा। लेकिन तब तक बहुत देर हो चुकी थी। डाक्टर ने रजाकी से कहा कि अगर तुम पहले हमारे पास आए होते, तो यह एन्टीवेनम से ठीक हो जाता। लिहाजा रजाकी के पास अपनी छाती पीटने के सिवा और कोई रास्ता नहीं था।